Μάτια Ερμητικά Κλειστά

Το Μάτια Ερμητικά Κλειστά (πρωτότυπος τίτλος: Eyes Wide Shut) είναι ένα αμερικανικοβρετανικό ερωτικό ψυχολογικό δράμα του 1999. Η σκηνοθεσία και η παραγωγή της ταινίας έγινε από τον Στάνλεϊ Κιούμπρικ. Πρόκειται για την τελευταία ταινία του σκηνοθέτη, καθώς πέθανε έξι μέρες, αφότου παρουσίασε την τελική μορφή της ταινίας στα στούντιο της Warner Bros.Jan Harlan, Stanley Kubrick: A Life in Pictures Το σενάριο γράφτηκε από τον ίδιο και τον Φρέντερικ Ράφαελ, ωστόσο είναι βασισμένο στο μυθιστόρημα Traumnovelle, του Άρτουρ Σνίτσλερ. Η ταινία διαδραματίζεται στη Νέα Υόρκη και περιστρέφεται γύρω από την περίεργη και επικίνδυνη περιπλάνηση του ιατρού Μπιλ Χάρφορντ, όταν μαθαίνει ότι η γυναίκα του σκέφτηκε να τον παρατήσει για έναν άλλον άντρα, ένα χρόνο πριν, καθώς και τη μεταξύ τους σχέση.

Ήδη από τη δεκαετία του 1960, ο Κιούμπρικ είχε αποκτήσει τα δικαιώματα για να γυρίσει μία ταινία βασισμένη στο μυθιστόρημα του Σνίτσλερ, καθώς το θεωρούσε ιδανική περίπτωση μετατροπής σε ταινία. Παρόλα αυτά, το εγχείρημα μπήκε σε εφαρμογή όταν ο σκηνοθέτης προσέλαβε τον Φρέντερικ Ράφαελ, ώστε να τον βοηθήσει με το σενάριο. Η ταινία κατά κύριο λόγο γυρίστηκε στο Ηνωμένο Βασίλειο, ενώ υπάρχει και αναπαράσταση του Γκρίνουιτς Βίλατζ, που γυρίστηκε στα στούντιο Pinewood Studios. Η παραγωγή της ταινίας διήρκεσε πάρα πολύ καιρό, τόσο που κατέχει θέση στο βιβλίο Γκίνες στη σχετική λίστα, τα γυρίσματα κράτησαν 400 μέρες.

Το Μάτια ερμητικά κλειστά κυκλοφόρησε στις 16 Ιουλίου του 1999, μερικούς μήνες μετά το θάνατο του Κιούμπρικ. Η ταινία απέσπασε καλές κριτικές, και οι εισπράξεις της έφτασαν τα 162$ εκατομμύρια δολάρια παγκοσμίως. Ωστόσο, οι αρκετές σεξουαλικές σκηνές που περιλαμβάνει το κατέστησαν ακατάλληλο στις ΗΠΑ. Η με -κομμένες-σκηνές έκδοση της ταινίας κυκλοφόρησε σε DVD, HD DVD αλλά και Blu-ray.

 Πλοκή 
Ο Μπιλ και η Άλις Χάρτφορντ είναι ένα νεαρό ζευγάρι που ζει στη Νέα Υόρκη. Κάθε χρόνο προσκαλούνται σε ένα χριστουγεννιάτικο πάρτι ενός πλούσιου πελάτη του Χάρτφορντ, του Ζίγκλερ. Εκεί ο Μπιλ συναντά ένα πιανίστα, τον Νικ, παλιό συμφοιτητή του στην ιατρική σχολή, που όμως τα παράτησε εντελώς. Παράλληλα, η Άλις φλερτάρεται έντονα από έναν Ούγγρο καλεσμένο, καθώς και ο Μπιλ από δύο μοντέλα. Ωστόσο, ο Ζίγκλερ φωνάζει επειγόντως τον Μπιλ, γιατί μία κοπέλα, η Μάντυ, με την οποία έκανε σεξ, είχε χάσει τις αισθήσεις της λόγω ναρκωτικών. Η κοπέλα αυτή που είναι πόρνη σώζεται με τη βοήθεια του Μπιλ.

Το επόμενο βράδυ, το ζευγάρι κάνει χρήση μαριχουάνας και ξεκινούν έναν καυγά στο σπίτι τους, που έχει ως αφορμή τα φλερτ της Άλις και του Μπιλ στο πάρτι του Ζίγκλερ. Η Άλις τον ρωτά γιατί δεν τη ζηλεύει και εκείνος της απαντά επειδή είναι η γυναίκα του και η μητέρα του παιδιού του. Τότε αυτή βάζει τα γέλια και του εκμυστηρεύεται ότι κατά τη διάρκεια παλιότερων διακοπών τους είχε σκεφτεί να τον απατήσει και να τον εγκαταλείψει φεύγοντας με έναν αξιωματικό. Ο Μπιλ μένει εμβρόντητος, ωστόσο χτυπά το τηλέφωνο, γιατί πέθανε ένας ασθενής του, και αναγκάζεται να φύγει αμέσως. Στο σπίτι τον περιμένει η κόρη του νεκρού, η Μάριον, η οποία φιλά τον Μπιλ και του λέει πως τον αγαπά και ότι θα παρατούσε τον αρραβωνιαστικό της για χάρη του. Η κουβέντα σταματά, όταν έρχεται στο σπίτι και ο Καρλ, ο αρραβωνιαστικός της Μάριον. Ο Μπιλ φεύγει για μια βόλτα στην πόλη.

Στη βόλτα του συναντά μία πόρνη, τη Ντόμινο, η οποία του προτείνει να ανέβει στο σπίτι της κι αυτός ανταποκρίνεται. Καθώς φιλιούνται, τηλεφωνεί η Άλις και ο Μπιλ αποφασίζει να μην κάνει τελικά σεξ μαζί της και να αποχωρήσει, αφού πρώτα της δώσει τα χρήματα που είχαν συμφωνήσει. Κατόπιν περνάει έξω από το κλαμπ, στο οποίο ο παλιός του φίλος του είχε πει ότι παίζει μουσική. Μπαίνει, τον συναντά και αρχίζουν να κουβεντιάζουν. Όταν η συζήτηση πηγαίνει στη δουλειά του Νικ στη Νέα Υόρκη, παρόλο που μένει στο Σιάτλ, ο Νικ του λέει πως στο μέρος που τον καλούν να παίξει πιάνο, του έχουν δεμένα τα μάτια. Εκείνη τη στιγμή, ο Νικ δέχεται ένα τηλεφώνημα και σημειώνει επάνω σε μία χαρτοπετσέτα τη λέξη Fidelio, η οποία πρόκειται για κωδικό / σύνθημα. Ο Μπιλ σκέφτεται να πάει σε αυτό το μέρος και ο Νικ του λέει πως το μόνο που πρέπει να κάνει είναι να μασκαρευτεί, αποφεύγοντας περαιτέρω λεπτομέρειες.

Ο Μπιλ βρίσκει ένα μαγαζί με κουστούμια, αλλά είναι κλειστό. Ξυπνά τον καταστηματάρχη κύριο Μίλιτς, και του προτείνει να ανοίξει το μαγαζί για 200 δολάρια παραπάνω από την τιμή ενοικίασης. Ζητά έναν μαύρο μανδύα με ερμίνα, παπούτσια και μάσκα. Ξαφνικά, ακούν φασαρία μες στο μαγαζί και ο καταστηματάρχης βλέπει τη νεαρή κόρη του με δύο Ιάπωνες σε πλήρως απρεπή κατάσταση και τους απειλεί ότι θα φωνάξει την αστυνομία. Παρόλα αυτά, ο Μπιλ εξυπηρετείται, παίρνει ένα ταξί και πάει στη διεύθυνση που του είχε δώσει ο Νικ. Αφού λέει στον ταξιτζή να τον περιμένει, βγαίνει έξω και λέει τον κωδικό σε δύο άτομα που είναι στην εξωτερική πύλη του κτήματος. Έπειτα, τον παίρνει ένα αμάξι και τον πάει στην έπαυλη. Πριν μπει σε μία αίθουσα, από όπου ακούγεται μουσική και ψαλμωδίες, βάζει τη μάσκα του.

Στη μεγάλη αίθουσα, ο Νικ παίζει πιάνο με κλειστά μάτια, ενώ στη μέση είναι ο αρχηγός μιας τελετής, με γυμνές γυναίκες γύρω του. Την τελετή παρακολουθούν άλλοι μασκαρεμένοι θεατές. Όταν οι γυμνές γυναίκες παίρνουν την άδεια / ευλογία από τον αρχηγό της τελετής, επιλέγουν ένα άντρα η καθεμιά τους, τον φιλάνε και πάνε στα ενδότερα. Έτσι επιλέγει μία κοπέλα και τον Μπιλ, η οποία του ψιθυρίζει πως δεν ταιριάζει στο μέρος αυτό και πως καλύτερα να φύγει γιατί κινδυνεύει, χωρίς να του πει το λόγο. Τότε εμφανίζεται ένας μασκαρεμένος άντρας και την παίρνει. Ο Μπιλ προχωρά στα ενδότερα, όπου διαδραματίζονται αρκετές σεξουαλικές πράξεις ανάμεσα στις γυναίκες και στους μασκαρεμένους. Κάποια στιγμή, η ίδια γυναίκα τον βρίσκει και τον προειδοποιεί ξανά, αλλά ένας τύπος τους διακόπτει πάλι, λέγοντας στον Μπιλ ότι τον περιμένει στην εξώπορτα ο οδηγός του ταξί.

Κατόπιν οδηγείται στην αίθουσα με τους μασκαρεμένους να βρίσκονται όλοι εκεί και να τον περιμένουν. Ο Μπιλ ερωτάται από τον τελετάρχη ποιος ήταν ο πρώτος κωδικός, της εξωτερικής πύλης, τον οποίο και ο Μπιλ του λέει, αλλά και ποιος ο δεύτερος, για να μπει στην έπαυλη, τον οποίο όμως δεν γνωρίζει. Έτσι, ο τελετάρχης τού λέει να αποκαλυφθεί βγάζοντας τη μάσκα του και να γδυθεί. Ξαφνικά, εμφανίζεται η γυναίκα που προσπαθούσε να τον σώσει και δηλώνει ότι επιθυμεί να τον λυτρώσει παίρνοντας αυτή τη θέση του. Ο Μπιλ αφήνεται ελεύθερος με την προειδοποίηση να μην αποκαλύψει σε κανέναν ό,τι είδε και άκουσε, να μην ερευνήσει το θέμα και να πάει στο σπίτι του. Όταν μπαίνει στην κρεβατοκάμαρά του, βλέπει την Άλις να κοιμάται και να γελάει στον ύπνο της. Αμέσως ξυπνάει και του αναφέρει ότι έβλεπε ένα ερωτικό όνειρο με όργια, παρόμοιο με το όργιο που έζησε ο Μπιλ, αλλά και με εκείνον, για τον οποίο είχε σκεφτεί να παρατήσει τον Μπιλ παλιότερα. Την άλλη μέρα ο Μπιλ πάει να βρει τον Νικ, που όμως λείπει από το ξενοδοχείο, όπου έμενε. Ο ρεσεψιονίστ τού λέει ότι  ήρθε τα ξημερώματα και έφυγε με δυο περίεργους τύπους φοβισμένος, ενώ είχε και μία μελανιά στο πρόσωπο. Επίσης, του αναφέρει ότι ο Νικ προσπάθησε να του δώσει ένα φάκελο, αλλά οι άντρες το κατάλαβαν και τον πήραν. Έπειτα, ο Μπιλ πηγαίνει πάλι στην έπαυλη και του δίνουν από την εξώπορτα ένα απειλητικό σημείωμα. Παράλληλα, επιστρέφει και το κουστούμι του στο μαγαζί, η μάσκα όμως προς έκπληξή του λείπει. Εκεί βλέπει πάλι τους Ιάπωνες με την κόρη του Μίλιτς, ντυμένους αυτή τη φορά, και ο Μίλιτς λέει στον Μπιλ πως, όποτε το θελήσει, μπορεί να του δώσει οτιδήποτε χρειαστεί, υπονοώντας την κόρη του.

Ο Μπιλ, ο οποίος δεν έχει ξεχάσει τη σκέψη της γυναίκας του να τον παρατήσει για άλλον άντρα, παίρνει τηλέφωνο τη Μάριον, αλλά όταν το σηκώνει ο Καρλ, το κλείνει. Αργότερα πηγαίνει να βρει τη Ντόμινο για να της δώσει κι ένα δώρο, αλλά εκείνη λείπει. Τον υποδέχεται η συγκάτοικός της, η Σάλυ, και του λέει πως η Ντόμινο έμαθε ότι είναι οροθετική κι εξαφανίστηκε. Παρά τη διαχυτική στάση της φίλης της Ντόμινο απέναντι στον Μπιλ, αυτός σοκαρισμένος με τα άσχημα νέα για την Ντόμινο φεύγει. Περπατώντας στο δρόμο, αντιλαμβάνεται την παρουσία ενός άντρα που τον παρακολουθεί. Έτσι, αγοράζει μια εφημερίδα και μπαίνει σε μία καφετέρια. Στην εφημερίδα, που έχει στο εξώφυλλο τον συμβολικό τίτλο "τυχερός που είσαι ζωντανός", αναγράφεται ότι βρέθηκε νεκρό ένα νεαρό μοντέλο, με το όνομα Αμάντα Κάρραν, από υπερβολική δόση ναρκωτικών. Πηγαίνει στο νοσοκομείο, παριστάνοντας το γιατρό της, και ζητά να τη δει. Στο νεκροτομείο, συνειδητοποιεί πως ήταν η ίδια κοπέλα που είχε σώσει στο πάρτι του Ζίγκλερ, η Μάντυ. Αμέσως μετά, στο νοσοκομείο, ο Μπιλ δέχεται ένα τηλεφώνημα από τον Ζίγκλερ, ο οποίος ζητάει από τον Μπιλ να έρθει στο σπίτι του.

Ο Ζίγκλερ τού αποκαλύπτει ότι ήταν παρών σ' εκείνη την οργιαστική νύχτα στην έπαυλη. Ρίχνει όλη την ευθύνη για το λάθος του Μπιλ να παρευρεθεί στην τελετή στον πιανίστα τον Νικ, τον οποίο, όπως ισχυρίστηκε, έστειλαν πίσω στο σπίτι του στο Σιάτλ. Επίσης, του επισημαίνει ότι όλα ήταν στημένα, αφού η σκηνή κατά την οποία η κοπέλα προσφέρθηκε να θυσιαστεί για τον Μπιλ αποτελούσε θέατρο. Ο Μπιλ τον ρωτάει αν η κοπέλα αυτή είναι το νεκρό μοντέλο και μετά την καταφατική απάντησή του Ζίγκλερ, του ζητά να του εξηγήσει πώς βρέθηκε τελικά νεκρή, αλλά ο Ζίγκλερ φανερά ταραγμένος τον καθησυχάζει λέγοντας ότι ήταν λογικό, εφόσον ήταν μία ναρκομανής πόρνη. Ο Μπιλ επιστρέφει στο σπίτι του. Μπαίνοντας στην κρεβατοκάμαρα, βλέπει στο μαξιλάρι δίπλα στη γυναίκα του, η οποία κοιμάται, τη χαμένη μάσκα του. Βάζει τα κλάματα και εξιστορεί στη γυναίκα του όσα πέρασε εκείνη τη νύχτα. Την επόμενη μέρα πηγαίνουν για ψώνια με τη μικρή τους κόρη, όπως της είχαν υποσχεθεί. Καθώς το ζευγάρι κουβεντιάζει για το μέλλον του, η Άλις λέει στον Μπιλ ότι πρέπει να βάλουν πίσω τις περιπέτειές τους και να κοιτάξουν το μέλλον, είτε ήταν όλα ένα όνειρο είτε όχι. Του λέει ότι τον αγαπάει και ότι ένα πράγμα πρέπει να κάνουν όσο το δυνατόν γρηγορότερα. Στην ερώτηση του Μπιλ ποιο είναι αυτό, η Άλις του απαντά αφοπλιστικά... "Να κάνουμε σεξ".

Διανομή  ρόλων
 Τομ Κρουζ - Δρ. Ουίλιαμ "Μπιλ" Χάρτφορν
 Νικόλ Κίντμαν - Άλις Χάρτφορντ
 Σίντνεϊ Πόλακ - Βίκτορ Ζίγκλερ
 Μαρί Ρίτσαρντσον - Μάριον Νέιθανσον
 Τοντ Φιλντ - Νικ Ναϊτινγκέιλ
 Σκάι ντου Μοντ - Σάντορ Σάβοστ
 Ράντε Σερμπέτζια - κύριος Μίλιτς
 Βινέσα Σο - Ντόμινο
 Φρέι Μάστερσον - Σάλυ
 Λίλι Σομπιέσκι - κόρη του Μίλιτς
 Άλαν Κάμινγκ - ρεσεψιονίστ
 Λέον Βιτάλι - Τελετάρχης (με τον κόκκινη μανδύα)
 Τζούλιεν Ντέιβις - Αμάντα "Μάντυ" Κάρραν
 Τόμας Γκίμπσον - Καρλ Τόμας

 Παραπομπές 

 Δείτε επίσης 
 Ιλλουμινάτι

 Βιβλιογραφία 









 Εξωτερικοί σύνδεσμοι 






Κατηγορία:Ταινίες του 1999
Κατηγορία:Αμερικανικές ταινίες της δεκαετίας 1990
Κατηγορία:Βρετανικές ταινίες της δεκαετίας 1990
Κατηγορία:Αγγλόφωνες ταινίες
Κατηγορία:Βρετανικές δραματικές ταινίες
Κατηγορία:Αμερικανικές δραματικές ταινίες
Κατηγορία:Ταινίες βασισμένες σε μυθιστορήματα
Κατηγορία:Ταινίες παραγωγής Warner Bros.
Κατηγορία:Ταινίες σε σκηνοθεσία Στάνλεϊ Κιούμπρικ
Κατηγορία:Ερωτικές θρίλερ ταινίες
Κατηγορία:Ερωτικές αισθηματικές ταινίες
Κατηγορία:Ταινίες με θέμα τη σεξουαλικότητα
Κατηγορία:Ταινίες σε παραγωγή Στάνλεϊ Κιούμπρικ
Κατηγορία:Ταινίες σε σενάριο Στάνλεϊ Κιούμπρικ
Κατηγορία:Ταινίες γυρισμένες στην Αγγλία
Κατηγορία:Βρετανικές χριστουγεννιάτικες ταινίες
Κατηγορία:Αμερικανικές χριστουγεννιάτικες ταινίες
Κατηγορία:Αμερικανικές θρίλερ ταινίες μυστηρίου
Κατηγορία:Βρετανικές θρίλερ ταινίες μυστηρίου